ઘર એટલે આપણી ચામડી સાથે વણાયેલું અંતઃત્તત્વ, બારણે પડેલા કંકુથાપામાં કંડારેયેલ નિજી અસ્તિત્વ, શ્વાસ અને આવાસમાંથી પ્રગટતું સત્ય, પાંપણોમાંથી વહેલું અને નહિ વહેલું તથ્ય. એક એવી જગા જયાં આપણને સવારમાં બ્રશ શોધવું નથી પડતું. જયાં આપણે આપણને શોધવા નથી પડતા. એક એવું સ્થળ જયાં મહેમાનો આવે એ ઘટનાથી પણ એનું વિશેષ મહત્વ હોય, જયાં આંગણાનું વૃક્ષ અને આપણે એકબીજાને બાથ ભરવાનો આનંદ લઈ શકીએ, કોણ વધારે લીલું છે એની મીઠી રમત રમવાનું મન થાય, જે આંગણામાં પંખીઓ માટે આપણે આપણી કમાણીના દાણા નાખી શકીએ. એક એવું સ્થળ જયાં કોઈ જ ન હોય છતાં આપણને એવું લાગ્યા કરે કે કોઈક આપણી સાથે છે.